b"\n_START_ARTICLE_\nMichael Ventris\n_START_SECTION_\nLiv og virke\n_START_PARAGRAPH_\nP\xc3\xa5 begynnelsen av 1900-tallet begynte arkeologen Arthur Evans utgravningene i Knossos, en minoisk by p\xc3\xa5 Kreta. Under utgravningen oppdaget han mange leirtavler med ukjente skrifttegn. Enkelte var eldre og ble kalt linear A. Den st\xc3\xb8rste mengden var imidlertid av nyere dato, og ble kalt linear B. Evans brukte de neste 10 \xc3\xa5r med \xc3\xa5 pr\xc3\xb8ve \xc3\xa5 tyde begge typene, men uten \xc3\xa5 oppn\xc3\xa5 noe gjennombrudd._NEWLINE_Deler av problemet kom fra Evans selv - han hadde sterke meninger om den kretiske sivilisasjonens opprinnelse, og var overbevist om at linear B var brukt til \xc3\xa5 skrive et hypotetisk spr\xc3\xa5k som han kalte \xc2\xabminoisk\xc2\xbb. Evans, som var en ruvende skikkelse i den akademiske verden, lyktes i \xc3\xa5 hindre ethvert fors\xc3\xb8k p\xc3\xa5 \xc3\xa5 unders\xc3\xb8ke muligheten av at spr\xc3\xa5ket p\xc3\xa5 tavlene kunne v\xc3\xa6re gresk, til tross for flere indikasjoner p\xc3\xa5 det kunne v\xc3\xa6re tilfelle._NEWLINE_Kort etter Evans d\xc3\xb8d, bemerket Alice Kober at enkelte ord i linear B-inskripsjonene hadde varierende endelser p\xc3\xa5 ordene - muligens b\xc3\xb8yninger p\xc3\xa5 samme m\xc3\xa5te som i latin eller gresk. Ved hjelp av denne n\xc3\xb8kkelen konstruerte Michael Ventris en serie tabeller som knyttet symbolene p\xc3\xa5 tavlene med konsonanter og vokaler. Men hvilke konsonanter og vokaler forble et mysterium. Dog l\xc3\xa6rte Ventris nok om strukturen til det underliggende spr\xc3\xa5ket til \xc3\xa5 begynne med kvalifisert gjetting._NEWLINE_Enkelte linear B-tavler hadde blitt oppdaget p\xc3\xa5 det greske fastlandet, og det var grunn til \xc3\xa5 tro at enkelte symbolrekker han hadde st\xc3\xb8tt p\xc3\xa5, p\xc3\xa5 de kretiske tavlene, var navn. Han merket seg at enkelte navn forekom bare i de kretiske tekstene og antok at det var navn p\xc3\xa5 byer p\xc3\xa5 \xc3\xb8ya. Dette viste seg \xc3\xa5 v\xc3\xa6re korrekt. Bev\xc3\xa6pnet med symbolene han kunne tyde p\xc3\xa5 dette grunnlag, kunne Ventris snart tyde mer av teksten, og fastslo at det underliggende spr\xc3\xa5ket for linear B var i realiteten gresk. Dette veltet Evans' teorier om minoisk historie, og fastslo at kretisk sivilisasjon, i det minste i de senere perioder, de assosiert med linear B-tavlene, hadde v\xc3\xa6rt en del av den mykenske kulturen._NEWLINE_Noen f\xc3\xa5 \xc3\xa5r etter tydingen av linear B (1951\xe2\x80\x931953), d\xc3\xb8de Ventris i en bilulykke, bare 34 \xc3\xa5r gammel."